ΙΛΙΑΔΑ Ζ 369 - 529: " **Ἕκτορος καί Ἀνδρομάχης ὁμιλία**"

ΦΥΛΛΟ ΕΡΓΑΣΙΑΣ

**ΟΜΑΔΑ Α**

**Σεναριογράφοι**

Γράψτε το σενάριο προς δραματοποίηση της συνάντησης του Έκτορα με την Ανδρομάχη, προσπαθώντας να δώσετε μια χιουμοριστική απόχρωση στους χαρακτήρες.

Στη συνέχεια, διαβάστε στους συμμαθητές σας με τρόπο θεατρικό το διάλογο - σενάριο που ετοιμάσατε.

**Χρόνος: 1 διδακτική ώρα**

**ΟΜΑΔΑ Β**

**Εικαστικοί**

Αξιοποιήστε τις εικόνες που αναπαριστούν τη συνάντηση Έκτορα και Ανδρομάχης και δημιουργήστε το δικό σας αρχείο παρουσίασης (ppt) με τίτλο *"Ο Έκτορας και η Ανδρομάχη ως έμπνευση καλλιτεχνικής δημιουργίας ανά τους αιώνες".*

Κάτω από κάθε εικόνα πρέπει να αναφέρετε ως λεζάντα το δημιουργό και την εποχή και ως υπότιτλο έναν ή περισσότερους στίχους του ομηρικού κειμένου που εσείς θεωρείτε ότι μπορούν να συνοδέψουν ποιητικά την εικόνα που επιλέξατε.

Ως μουσική υπόκρουση θα *χρησιμοποιήσετε* το τραγούδι "Έκτορας και Ανδρομάχη" των Ι. Καμπανέλλη και Μ. Χατζιδάκι, του οποίου θα αναγράψετε στο τέλος τους στίχους και τους δημιουργούς. Το τραγούδι θα ακούγεται καθ' όλη τη διάρκεια της παρουσίασης.

(μουσική υπόκρουση: "Έκτορας και Ανδρομάχη", στίχοι Ιάκωβος Καμπανέλλης, μουσική Μάνος Χατζιδάκις, τραγούδι Λάκης Παππάς)

[Μάνος Χατζιδάκις Έκτορας Ανδρομάχη .wmv.mp3](Μάνος%20Χατζιδάκις%20Έκτορας%20Ανδρομάχη%20.wmv.mp3)

[ΕΚΤΟΡΑΣ ΚΑΙ ΑΝΔΡΟΜΆΧΗ lyrics-song.docx](ΕΚΤΟΡΑΣ%20ΚΑΙ%20ΑΝΔΡΟΜΆΧΗ%20lyrics-song.docx)

[εικόνες](eikones.docx)

**Οδηγίες:** 1. Επιλογή εικόνων

2. Επιλογή στίχων από το κείμενο Ζ 369 - 529

3. Δημιουργία αρχείου ppt με τίτλο *"Ο Έκτορας και η Ανδρομάχη ως έμπνευση καλλιτεχνικής δημιουργίας ανά τους αιώνες".* Στην αρχική διαφάνεια θα κάνετε εισαγωγή του μουσικού αρχείου (εισαγωγή - ήχος - επιλογή του τραγουδιού από το φάκελο - διπλό κλικ πάνω στο αρχείο ήχου που έχει εισαχθεί πάνω στη διαφάνεια -ένταση ήχου υψηλή - αναπαραγωγή ήχου μεταξύ διαφανειών).

4. Δημιουργία διαφανειών: σε κάθε διαφάνεια εισαγωγή μίας εικόνας με τη λεζάντα της και ενός παραθέματος από το ομηρικό κείμενο.

5. Προβολή παρουσίασης - χρήση δοκιμασμένων χρονομετρήσεων

5. Στην τελευταία διαφάνεια θα αντιγράψετε τους στίχους του τραγουδιού και θα αναγράψετε τους συντελεστές.

**Χρόνος: 1 διδακτική ώρα**

**ΟΜΑΔΑ Γ**

**ΨΥΧΟΛΟΓΟΙ**

Δημιουργήστε το διάδρομο συνείδησης του Έκτορα, προσπαθώντας να δραματοποιήσετε το δίλημμα που αυτός αντιμετωπίζει: την επιλογή της ειρηνικής ζωής μαζί με τη γυναίκα και το παιδί του ή το πατριωτικό καθήκον.

1. Χωριστείτε σε δύο υποομάδες. Η μία ομάδα θα καταγράψει τα επιχειρήματα-σκέψεις του Έκτορα - πολεμιστή και η άλλη του Έκτορα - οικογενειάρχη.

2. Σχηματίστε ένα διάδρομο με δύο αντικριστές σειρές: στη μία παρατάσσονται όσοι εκφράζουν τη φωνή του Έκτορα - πολεμιστή και στην άλλη όσοι εκφράζουν τη φωνή του Έκτορα - οικογενειάρχη.

3. Επιλέξτε ένα συμμαθητή σας από άλλη ομάδα για να περάσει μέσα από το διάδρομο που σχηματίσατε, ώστε να του λέτε τις ενδόμυχες σκέψεις του την ώρα που περνάει ανάμεσά σας και καλέστε τον να εκφράσει τι νιώθει μετά το πέρας της διαδρομής.

**Χρόνος: 1 διδακτική ώρα**

**Εργασία για το σπίτι κοινή για όλες τις ομάδες**

Ακούστε στο σπίτι σας το τραγούδι "Έκτορας και Ανδρομάχη" των Ι. Καμπανέλλη και Μ. Χατζιδάκη. (ΗΛΙΑΧΤΙΔΑ, youtube)

Από το Τρωικό κάστρο η Ανδρομάχη  
στον Έκτορα που κίναε για τη μάχη  
φώναξε με φωνή φαρμακωμένη:  
  
«Στρατιώτη μου, τη μάχη θα κερδίσει,   
όποιος πολύ το λαχταρά να ζήσει.  
Όποιος στη μάχη πάει για να πεθάνει,   
στρατιώτη μου για πόλεμο δεν κάνει»  
  
Έτσι κι εμένα η κόρη του Γαβρίλη

σαν έφευγα στις 20 τ’ Απρίλη  
μου φώναξε ψηλά από το μπαλκόνι:  
  
«Στρατιώτη αν θες τη μάχη να κερδίσεις,   
μια κοπελίτσα κοίτα ν’ αγαπήσεις.  
Όποιος το γυρισμό του όρκο δεν κάνει,   
στρατιώτη μου, τον πόλεμο το χάνει»

1. Διαβάστε τους στίχους και συγκρίνετε τα λόγια της Ανδρομάχης του ομηρικού κειμένου με αυτά της Ανδρομάχης του τραγουδιού. Τι παρατηρείτε;

2. Στο τραγούδι οι ομηρικοί ήρωες μεταπλάθονται και μεταφέρονται στη σύγχρονη εποχή. Πώς γίνεται αυτό; Ποια η διαφορά της σύγχρονης Ανδρομάχης;

3. Σχολιάστε τη μουσική που συνοδεύει αυτούς τους στίχους. Τι αίσθηση σας δημιουργεί;